6.

Savienības un tās dalībvalstu visas nostājas, kas minētas 3., 4. un 5. punktā, būs pienācīgi saskaņotas. a) Jautājumos, kas minēti 3. punktā, prezidentvalsts var pēc savas iniciatīvas vai pēc Komisijas vai dalībvalsts lūguma sasaukt dalībvalstu un Komisijas saskaņošanas sanāksmes (ārkārtas gadījumos saskaņošana var notikt elektroniski), kas norisinās kompetentajā Padomes darbagrupā pirms katras 1. punktā minētās sanāksmes un tās laikā. Saskaņotās nostājas izziņos prezidentvalsts vai, vajadzības gadījumā, ar visu klātesošo dalībvalstu piekrišanu – dalībvalsts, ko norīkojusi prezidentvalsts vai Komisija. b) Jautājumos, kas minēti 4. punktā, Komisijas un dalībvalstu koordinācijas sanāksmes, kas norit kompetentajā Padomes darbagrupā, sasauks pēc prezidentvalsts iniciatīvas vai pēc Komisijas vai dalībvalsts lūguma pirms katras 1. punktā minētās sanāksmes un tās laikā, ar iespējamu atsauci uz Augsta līmeņa grupu invaliditātes jautājumos tās kompetences jomā. Steidzamos gadījumos saskaņošana šajās koordinācijas sanāksmēs var notikt elektroniski. Savienības nostāju pauž Komisija. c) Jautājumos, kas minēti 5. punktā, Komisijas un dalībvalstu koordinācijas sanāksmes, kas norit kompetentajā Padomes darbagrupā, sasauks pēc prezidentvalsts iniciatīvas vai pēc Komisijas vai dalībvalsts lūguma pirms katras 1. punktā minētās sanāksmes un tās laikā, ar iespējamu atsauci uz Augsta līmeņa grupu invaliditātes jautājumos tās kompetences jomā. Steidzamos gadījumos saskaņošana šajās koordinācijas sanāksmēs var notikt elektroniski. Padomes kompetentajā darbagrupā notiekošajās koordinācijas sanāksmēs Komisija un dalībvalstis lemj par to, kurš Savienības un tās dalībvalstu vārdā sniegs jebkādas deklarācijas gadījumos, kad attiecīgās kompetences ir nesaraujami saistītas. Komisija iepazīstinās ar kopējām nostājām, ja attiecīgais jautājums pārsvarā ir Savienības kompetencē, bet prezidentvalsts vai dalībvalsts, ja attiecīgais jautājums pārsvarā ir dalībvalstu kompetencē. Izstrādājot nostāju attiecībā uz a), b) un c) apakšpunktu, piemēro šādu kārtību: i) Briselē, Padomes kompetentajā darbagrupā, pēc iespējas agrāk pirms 1. punktā minētās sanāksmes sākuma. Pēc tam, kad Komisija ir saņēmusi 1. punktā minētās sanāksmes darbakārtību, tā to nosūta Padomes sekretariātam, lai dalībvalstīm izplatītu norādi attiecībā uz tiem darbakārtības punktiem, par kuriem ir paredzēts sniegt deklarācijas, kā arī to, vai šīs deklarācijas būtu jāsniedz Komisijai un/vai prezidentvalstij. Padomes sekretariāts izplatīs šos deklarāciju projektus, kas saņemti no prezidentvalsts (saistībā ar 3. punktu) un no Komisijas (saistībā ar 4. un 5. punktu), lai vismaz vienu nedēļu pirms koordinācijas sanāksmes tos izplatītu tālāk dalībvalstīm un Komisijai. Padomes sekretariāts nodrošinās to, ka deklarāciju projektus nekavējoties nosūta kompetentajai Padomes darbagrupai; ii) neskarot vietējo kārtību attiecībā uz Savienības koordināciju uz vietas (Ņujorkā vai Ženēvā (2)), jo īpaši 1. punktā minēto sanāksmju sākumā, un, ja nepieciešams, arī beigās, un vajadzības gadījumā organizējot turpmākas koordinācijas sanāksmes kopā ar citām paredzētām sanāksmēm. Gadījumos, kad nav iespējams panākt vienošanos tādu iemeslu dēļ, kas saistīti ar nesaskaņām par kompetences sadalījumu starp Savienību un tās dalībvalstīm, jautājumu bez liekas kavēšanās nodod kompetentajai Padomes darbagrupai un/vai, attiecīgā gadījumā, citām Padomes struktūrām. Ja šajās struktūrās nevar panākt vienošanos, jautājumu nodod Pastāvīgo pārstāvju komitejai (Coreper). Tomēr gadījumos, kad kompetentās darbagrupas sanāksmi un, attiecīgos gadījumos, atbilstīgo Padomes struktūru sanāksmi nevar sasaukt laikus, jautājumu tieši nosūta Coreper, kas lemj par nostāju, pamatojoties uz balsošanas noteikumiem, kuri noteikti atbilstīgajā ES Līgumā, kas reglamentē attiecīgo jautājumu; iii) “kompetento Padomes darbagrupu” nosaka prezidentvalsts. Prezidentvalsts arī pienācīgi parūpēsies par to, lai laikus sazinātos ar visām Padomes darbagrupām, kam ir būtiskas intereses saistībā ar apspriežamo jautājumu, tostarp Nodokļu jautājumu darbagrupu, ja jautājums saistīts ar nodokļu elementiem. Pēc dalībvalsts vai Komisijas lūguma prezidentvalstij būtu citām būtiski ieinteresētām darbagrupām apspriešanai jānosūta jebkurš jautājums, kas tiek apspriests saskaņā ar šo kodeksu.